Număr record de vize de flotant în mijlocul campaniei electorale. Comuna Stejari din județul Gorj a înregistrat 270 de cereri de mutație temporară făcute de cetățeni care au domiciliul în Dănciulești și Stoina, două comune vecine.
Numărul alarmant al vizelor de flotant din comuna Stejari a atras atenția autorităților. Este vorba despre 270 de vize de flotant făcute de cetățeni care au domiciliul în Dănciulești și Stoina. Până în prezent s-au întocmit 4 dosare penale pentru fals în declarații, iar cercetările continuă. Autoritățile au sesizat și în anii trecuți fenomenul de turism electoral în perioada alegerilor și au început ancheta. Este vorba, de fapt, de un tertip pentru a strânge mai multe voturi, întrucât mutațiile sunt doar pe hârtie. O lege recentă le dă posibilitatea şi alegătorilor care şi-au făcut viză de flotant într-o localitate cu cel mult 60 de zile înaintea scrutinului să voteze la alegerile locale în localitatea de reşedinţă.